Der er intern uro i Venstre i Thisted. Halvdelen af byrådsgruppen vil ikke genopstille, hvis den nuværende borgmester Lene Kjeldgaard bliver genvalgt som spidskandidat. De ønsker nytænkning, lyder det. Nu støtter flere erhvervsledere op om en anden spidskandidat. De ønsker formanden for kommunens erhvervs - arbjedsmarkeds - og kulturudval Niels Jørgen Pedersen som Venstres borgmesterkandidat. Det skriver TV MidtVest. - Vi savner en fælles retning i kommunen, en vision for erhvervsudviklingen. I stedet oplever vi en zigzagkurs med alt for mange chefskifter i de ledende kommunale stillinger, der har med erhvervslivet at gøre. Vi savner en leder med en klar erhvervsprofil, og her mener vi, at Niels Jørgen med sin erhvervs- og organisationserfaring er den mand, der kan trække os i den rigtige retning, siger Francois Grimal, der er administrerende direktør i virksomheden Dolle i Frøstrup til TV Midt Vest. TV Midt Vest har talt med flere erhvervsledere, der alle er enige i kritkken af den nuværende borgmester Lene Kjeldgaard. En af kritikerne er direktøren for Kellpo i Thisted, Kjeld Pedersen. - Erhvervslivet er meget påvirket af den dagligdag, vi er en del af i Thisted Kommune på godt og ondt. Vi mangler et positivt løft i erhvervslivet, og det mener vi, at Niels Jørgensen kan være garant for som ny borgmester, siger han til TV Midt Vest. Det er dog endnu uvist, om Niels Jørgen Pedersen kunne tænke sig at blive partiets borgmesterkandidat. Det har han ikke svaret på.

Opsummering:
Halvdelen af Venstres byrådsgruppe i Thisted gør oprør mod borgmester Lene Kjeldgaard. Nu bakker erhvervsledere op om kritikken.